VF Plus praat met LUR oor Mogale City-probleme | Krugersdorp News
VF Plus praat met LUR oor Mogale City-probleme
“Konstruktiewe gesprekvoering is baie nodig om probleme in Gauteng te probeer oplos.”
Die afvaardiging van die VF Plus in Gauteng saam met die Gauteng LUR vir Plaaslike Regering. Foto: Ingestuur.
Die Vryheidsfront (VF) Plus in Gauteng het onlangs in Johannesburg met dié provinsie se nuwe Lid van die Uitvoerende Raad (LUR) vir Plaaslike Regering, Uhuru Moila, gesels oor probleme in Mogale City.
Die VF Plus het dié gesprek aangevra na maande se swak dienslewering en politieke probleme in die munisipaliteit.
Die politieke onrus in die munisipaliteit wat besig is om dienslewering erg te kniehalter is met die LUR bespreek. Die munisipaliteit gaan ook gebuk onder erge finansiële spanning en is tans besig om ontslae te raak van sy eiendomme, soos die Bob van Reenen-stadion en die Krugersdorp-wildsreservaat, om sy skulde te delg.
Die VF Plus het reeds hierdie jaar druk geplaas op die vorige LUR, Paul Mashatile, en het op 1 Maart vanjaar daarop aangedring dat die premier hom moet verwyder as LUR. Hy is die volgende dag met Moila vervang.
Die VF Plus het dadelik ‘n gesprek met die nuwe LUR aangevra om hierdie probleme te bespreek en die LUR het dadelik tot so ‘n gesprek ingestem.
Die afvaardiging van die VF Plus in Gauteng het bestaan uit Philip van Staden, Lid van die Provinsiale Wetgewer, Jaco Mulder, leier van die VF Plus in Gauteng, asook raadslid Amanda de Lange.
“Konstruktiewe gesprekvoering is baie nodig om probleme in Gauteng te probeer oplos. Die VF Plus spreek die hoop uit dat Moila daadwerklik die politieke wil sal toon om in te gryp om die Emfuleni- en Mogale City-munisipaliteite reg te ruk sodat voldoende dienste aan inwoners gelewer kan word,” het Van Staden gesê.
Moila het ‘n moeilike taak op sy skouers om plaaslike regering in Gauteng vlot te laat verloop en die VF Plus is hoopvol dat hy veel beter sal vaar as sy voorganger.